CELEX: 32022R0518
Language: lt
Date: 2022-01-13 00:00:00
Title: Komisijos deleguotasis reglamentas (ES) 2022/518 2022 m. sausio 13 d. kuriuo, siekiant atsižvelgti į COVID-19 krizės poveikį, iš dalies keičiamos Deleguotojo reglamento (ES) 2018/985 pereinamojo laikotarpio nuostatos, taikomos tam tikroms žemės ir miškų ūkio transporto priemonėms su 56 kW ir didesnės galios ir mažesnės kaip 130 kW galios varikliais (Tekstas svarbus EEE)

2022 4 1   
               
               
                  LT
               
               
                  Europos Sąjungos oficialusis leidinys
               
               
                  L 104/56
               
            
         KOMISIJOS DELEGUOTASIS REGLAMENTAS (ES) 2022/518
         2022 m. sausio 13 d.
         kuriuo, siekiant atsižvelgti į COVID-19 krizės poveikį, iš dalies keičiamos Deleguotojo reglamento (ES) 2018/985 pereinamojo laikotarpio nuostatos, taikomos tam tikroms žemės ir miškų ūkio transporto priemonėms su 56 kW ir didesnės galios ir mažesnės kaip 130 kW galios varikliais
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. vasario 5 d. Europos Parlamento ir Tarybos reglamentą (ES) Nr. 167/2013 dėl žemės ir miškų ūkio transporto priemonių patvirtinimo ir rinkos priežiūros (1), ypač į jo 19 straipsnio 6 dalį,
         kadangi:
         
                     (1)
                  
                  
                     pagal Reglamento (ES) Nr. 167/2013 19 straipsnio 3 dalį žemės ir miškų ūkio transporto priemonėse sumontuotiems varikliams taikomos V etapo išmetamųjų teršalų ribinės vertės ir pereinamojo laikotarpio nuostatos, nustatytos Europos Parlamento ir Tarybos reglamente (ES) 2016/1628 (2);
                  
               
                     (2)
                  
                  
                     dėl besitęsiančių COVID-19 pandemijos sukeltų sutrikimų Europos Parlamento ir Tarybos reglamentu (ES) 2021/1068 (3) iš dalies pakeistas Reglamentas (ES) 2016/1628, atidedant 2021 m. terminus, taikomus ne keliais judantiems mechanizmams su pereinamojo laikotarpio 56–130 kW galios varikliais. Mechanizmų su šiais varikliais gamybai taikomas terminas (2021 m. birželio 30 d.) buvo pratęstas 6 mėnesiais, o mechanizmų su šiais varikliais pateikimui rinkai taikomas terminas (2021 m. gruodžio 31 d.) – 9 mėnesiais;
                  
               
                     (3)
                  
                  
                     dėl besitęsiančių COVID-19 pandemijos sukeltų tiekimo grandinės ir gamybos sutrikimų vis dar vėluojama gaminti ir pateikti rinkai žemės ir miškų ūkio transporto priemones su pereinamojo laikotarpio 56–130 kW galios varikliais. Siekiant užtikrinti sklandų vidaus rinkos veikimą, teisinį tikrumą ir išvengti galimo rinkos sutrikdymo, Komisijos deleguotojo reglamento (ES) 2018/985 (4) pereinamojo laikotarpio nuostatų taikymą tų kategorijų varikliams būtina pratęsti;
                  
               
                     (4)
                  
                  
                     todėl Deleguotasis reglamentas (ES) 2018/985 turėtų būti atitinkamai iš dalies pakeistas;
                  
               
                     (5)
                  
                  
                     atsižvelgiant į tai, kad pereinamojo laikotarpio nuostatų taikymo pratęsimas neturės poveikio aplinkai, nes atitinkami pereinamojo laikotarpio varikliai jau pagaminti, atitinkami laikotarpiai turėtų būti pratęsti 9 ir 6 mėnesiais, kad būtų atsižvelgta į Reglamente (ES) 2016/1628 nustatytus pratęstus laikotarpius;
                  
               
                     (6)
                  
                  
                     atsižvelgiant į tai, kad Deleguotojo reglamento (ES) 2018/985 13 straipsnio 5 dalimi tam tikriems varikliams numatytas pereinamasis laikotarpis baigiasi 2021 m. gruodžio 31 d. ir kad gamintojai žemės ir miškų ūkio transporto priemones su tų pakategorių pereinamojo laikotarpio varikliais turėjo pagaminti iki 2021 m. birželio 30 d., šis reglamentas turėtų įsigalioti skubos tvarka kitą dieną po jo paskelbimo Europos Sąjungos oficialiajame leidinyje ir turėtų būti taikomas nuo 2021 m. liepos 1 d. Tokia nuostata būtina dėl nenumatytų besitęsiančių COVID-19 pandemijos sukeltų sutrikimų, taip pat dėl poreikio užtikrinti teisinį tikrumą ir vienodas sąlygas gamintojams, nepriklausomai nuo to, ar žemės ir miškų ūkio transporto priemones jie gamino iki šio reglamento įsigaliojimo dienos, ar po jos,
                  
               PRIĖMĖ ŠĮ REGLAMENTĄ:
         
            1 straipsnis
            13 straipsnio 5 dalis papildoma šia pastraipa:
            
               „Jei tai NRE kategorijos pakategorėms priklausantys V etapo varikliai, kuriuos pateikiant rinkai taikoma Reglamento (ES) 2016/1628 III priede nustatyta privaloma šio reglamento taikymo data – 2020 m. sausio 1 d., išskyrus trečioje pastraipoje nurodytus variklius, valstybės narės pirmoje ir antroje pastraipoje nurodytą 24 mėnesių laikotarpį leidžia pratęsti 9 mėnesiais, o antroje pastraipoje nurodytą 18 mėnesių laikotarpį – 6 mėnesiais.“
            
         
         
            2 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
            Jis taikomas nuo 2021 m. liepos 1 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2022 m. sausio 13 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 60, 2013 3 2, p. 1.
         
            (2)  2016 m. rugsėjo 14 d. Europos Parlamento ir Tarybos reglamentas (ES) 2016/1628 dėl reikalavimų, susijusių su ne keliais judančių mechanizmų vidaus degimo variklių dujinių ir kietųjų dalelių išmetamųjų teršalų ribinėmis vertėmis ir tipo patvirtinimu, kuriuo iš dalies keičiami reglamentai (ES) Nr. 1024/2012 ir (ES) Nr. 167/2013 ir iš dalies keičiama bei panaikinama Direktyva 97/68/EB (OL L 252, 2016 9 16, p. 53).
         
            (3)  2021 m. birželio 24 d. Europos Parlamento ir Tarybos reglamentas (ES) 2021/1068, kuriuo, siekiant atsižvelgti į COVID-19 krizės poveikį, iš dalies keičiamos Reglamento (ES) 2016/1628 pereinamojo laikotarpio nuostatos, taikomos tam tikriems mechanizmams su 56 kW arba didesnės ir 130 kW arba mažesnės galios ir 300 kW arba didesnės galios intervalų varikliais (OL L 230, 2021 6 30, p. 1).
         
            (4)  2018 m. vasario 12 d. Komisijos deleguotasis reglamentas (ES) 2018/985, kuriuo dėl žemės ir miškų ūkio transporto priemonėms ir varikliams taikomų aplinkosauginio veiksmingumo ir varymo sistemų veiksmingumo reikalavimų papildomas Europos Parlamento ir Tarybos reglamentas (ES) Nr. 167/2013 ir panaikinamas Komisijos deleguotasis reglamentas (ES) 2015/96 (OL L 182, 2018 7 18, p. 1).